7 dood in ongeluk ná Sani2CDie KAP Sani2C-bergfietswedren. (Foto: Facebook via @Sani2c) Die organiseerders van die KAP Sani2C-bergfietswedren, wat Saterdag in Scottburgh, suid van Durban, tot ŉ einde gekom het, het bevestig sewe van sy organiseerders is dood toe hulle die aand in ŉ trompop botsing betrokke was. Die ongeluk het omstreeks 18:45 op die R612 naby Umzinto gebeur. Ses van die passasiers is op die toneel dood verklaar, waarna ŉ sewende passasier in die GJ Crookes-hospitaal in Scottburgh gesterf het. Glen Haw, stigter van die Sani2C en ŉ suiwelboer van die Ixopo-gebied, het gesê hy is platgeslaan deur die nuus. “Ons is steeds so geskok oor hierdie aaklige ongeluk wat die lewe geëis het van sewe van ons personeel wat lank op my plaas en by Sani2C gewerk het. Ons is hartseer oor hul families se verlies, asook die verlies vir Sani2C en die Ixopo-gemeenskappe.” Die KAP Sani2C-bergfietswedren strek oor ŉ uitmergelende 265 km, van die Drakensberg tot in Scottburgh, en vind oor drie dae plaas. Die manswedren is deur die PYGA Euro Steel-duo Matthys Beukes en Phil Buys gewen. In die vrouewedren het Sam Sanders en Robyn de Groot van die Dormakaba-span die wenstreep eerste oorgesteek.